google/wiki40b huggingface dataset:
Realism (kirjandus)

Realism kui kirjandusvool

Realism kui kirjandusvool (ka kriitiline realism) kujunes 1830. aastatel, mil kirjanikud võtsid sihiks loobuda väljamõeldistest ja kujutada oma kaasaegset ümbritsevat tegelikkust. 
Kriitilise realismi otseseks eelkäijaks võib pidada 18. sajandi valgustuslikku realismi (Johann Wolfgang von Goethe, Voltaire). Kirjanduses kinnistus realism 19. sajandi romaanis seoses kodanliku elulaadi levimisega. Läbimurdeni jõudis see Stendhali romaaniga "Punane ja must" (1831).
19. sajandi lõpul levinud naturalismi, mida iseloomustasid robustne, madaldav tegelikkusekujutus ning terav ühiskonnakriitika, peetakse kas realismi äärmuslikuks vormiks või sellega lähedalt seotud vooluks.
Nõukogude Liidus kuulutati marksistliku ideoloogia toel nõukogude kirjanduse ainsaks ametlikuks ja lubatud vooluks sotsialistlik realism. Praktikas tähendas see tihti nõukogude elu ilustamist (eriti stalinismi ajal, näiteks Hans Leberechti "Valgus Koordis") või vähemalt selle varjukülgede mahavaikimist ja probleemide pisendamist (nõukogude aja lõpupoole).
Kirjanduslik realism on seotud ka realismiga teistel kunstialadel, näiteks maalikunstis, skulptuuris ja filmis.
Serbia ja Montenegro jalgpallikoondis

Jalgpalliliit

Aadress: 35, Terazije, P.O. Box 263 YU-11000 Belgrad
President: Tomislav Karadžić
FIFA liige: 1919
UEFA liige: 1993
Pseudotomodon

Levila

Need maod elavad Argentinas.
Fakto Auto

AS Fakto Auto (enne 2001 Fakto) on aastast 1990 tegutsev Eesti autoettevõte, mis müüb, hooldab ja remondib sõidukeid. Ettevõtte peakontor asub Tallinnas aadressil Osmussaare tänav 10.
Ettevõte on olnud Tallinna börsil.
Keava kahar mänd

Keava kahar mänd on looduskaitsealune põlispuu (harilik mänd) Raplamaal Kehtna vallas Linnaaluste külas.
Männi ümbermõõt on umbes 2,2 m ja kõrgus 8,0 m.
Jahtunud jälg

"Jahtunud jälg" (inglise keeles Cold Case) on USA kriminaalsari.
Tegusõna pöördelised vormid

Tegusõna pöördeline vorm ehk finiitvorm ehk finiitne vorm on tegusõna vorm, mis võib esineda lauses iseseisvalt öeldisena ja milles avalduvad tegusõna morfoloogilised kategooriad. Finiitne verbivorm on lause tuum(sõna) – lause esindaja, millest olenevad lause kui terviku omadused ja mis võib ka üksi lausena  toimida, näiteks nagu Mängib või Tulen.

Finiitsed lihtvormid

Pöördelised verbivormid võivad olla ühesõnalised ehk lihtvormid: Ta elas korteris.
Finiitsetes lihtvormides avalduvad pöörde-, tegumoe- ja kõneviisikategooria ning osa ajakategooria liikmeid.
Sõnavormis on tunnuste üldine järjestus selline: tüvi + tegumood + aeg + kõneviis + pööre. Finiitsed lihtvormid on näiteks ela/t/i (tüvi + tegumood + aeg), ela/si/me (tüvi + aeg + pööre).
Ajatunnus võib teatud tüüpi sõnades  tüvega ühte sulada: tuli/me (tüvi-aeg + pööre).
Kõige keerulisem tegusõna lihtvorm saab eesti keeles sisaldada aja-, kõneviisi- ja pöördetunnust: ela/nu/ksi/me.
Henry Jackson Watt

Henry Jackson Watt (1879–1925) oli šoti päritolu eksperimentaalpsühholoog. 
Watt oli Oswald Külpe tudeng ja Würzburgi koolkonna liige. Teda tunnustatakse eeskätt tema teedrajavate uurimuste eest vaimse seisundi kohta probleemilahenduses, millele ta viitas mõistega Einstellung – seadumus. 
Selle aja võtmesõnaks olid "kujunditeta ideed". Kui varem arvati, et igale aistingule ja tajule peab vastama mingi välismaailma omadus (värv, heledus, kuju jne), siis Külpe avastas psüühilise seisundi, mis ei olnud kujundlik. Watt võttis kasutusele determineerivate assotsiatsioonide meetodi, mis vastandus Wundti ja Titcheneri arvamusele, et assotsiatsioonid moodustavad teadvuse kogu sisu. Koos Würzburgi koolkondlastega olid nad arvamusel, et assotsiativism ei selgita ära mõtlemise mõistet, kuna miski peab mõtet läbi assotsiatiivse võrgustiku õigesti juhendama, et inimene jõuaks õigete järeldusteni.

Biograafia

Watt sündis ja kasvas üles Aberdeenis Šotimaal. Ta alustas oma õpinguid 1896. aastal Aberdeeni Ülikoolis, mille ta lõpetas filosoofiamagistrina 1900. aastal. Carl Stumpfi juhendamisel õppis ta 1901–1902 Berliini Ülikoolis, kuid liikus siis edasi Külpe ja Würzburgi juurde, kus lõpetas 1906. aastal doktorantuuri. Watti doktoritöö teemaks olid mõtteprotsessid ja probleemilahendus ("Experimentelle Beiträge zu einer Theorie des Denkens"). Ingliskeelne lühikokkuvõte tema tööst avaldati 1906. aastal ajakirjaartiklina "Eksperimentaalne panus mõtlemise teooriasse".
1907. aastal naasis Watt Inglismaale ning pidas psühhofüsioloogialoenguid Liverpooli Ülikoolis ja 1908. aastal psühholoogialoenguid Glasgow' Ülikoolis. 1909. aastal avaldas ta õpetajatele suunatud raamatu "Mälu majandus ja treenimine" ("The Economy and Training of Memory"). Ta külastas 1914. aastal Würzburgi, kui puhkes Esimene maailmasõda, ning ta paigutati tsiviilvanglasse, kus ta tervis sai jäädavalt kahjustada. Ta vabastati 1915. aastal ja ta naasis Glasgow'sse. Aastal 1917 avaldas ta teose "Helipsühholoogia" ("The Psychology of Sound") ja 1919. aastal "Muusikapsühholoogia" ("The Psychology of Music") – teemadel, mida ta oli viisteist aastat tagasi Stumfi juhendamisel uurinud.
Watt suri 1925. aastal 46-aastaselt. Pärast tema surma avaldati veel kaks raamatut: "Teadmiste sensoorne baas ja struktuur" ("The Sensory Basis and Structure of Knowledge") (1925) ja "Unenägude tavamõistus" ("The Commonsense of Dreams") (1929). Viimases neist pakkus Watt välja alternatiivi Sigmund Freudi unenägude tõlgendamise meetodile.
Olev Tinn

Olev Tinn (3. september 1920 Haradok, Vitebski kubermang – 6. september 1971 Tallinn) oli eesti näitleja.
1950. aastal lõpetas ta Eesti NSV Riikliku Teatriinstituudi.
Aastatel 1940–1941 oli ta Ugala näitleja. Teise maailmasõja ajal 1942–1944 kuulus ta Jaroslavlis Eesti NSV Riiklike Kunstiansamblite koosseisu. 1944–1971 oli ta Draamateatri näitleja.
Ta on mänginud filmides "Valgus Koordis", "Tagahoovis", "Veealused karid", "Põrgupõhja uus Vanapagan" ja "Mis juhtus Andres Lapeteusega?" ning Lenfilmi filmis "Lõoke".
Ta oli EKP Tallinna Linnakomitee liige, Eesti NSV Teatriühingu juhatuse liige ja Eesti NSV Kultuuriala Töötajate Ametiühingu Vabariikliku Komitee presiidiumi liige.

Isiklikku

Ta on maetud Tallinna Metsakalmistule.
Tema isa oli näitleja ja lavastaja Eduard Tinn ning tema poeg on publitsist Eduard Tinn.
Roland Matt

Roland Matt (sündinud 24. veebruaril 1991) on Eesti Füüsikaüliõpilaste Seltsi (FÜS) üks asutajatest, kes on tuntud ka teadust populariseeriva telesaate "Rakett 69" 2013. aasta kevadhooaja finalistina.

Elulugu

Aastatel 1998–2007 õppis Roland Tartu Tamme Gümnaasiumis, keskhariduse omandas aastail 2007–2010 Hugo Treffneri Gümnaasiumis, mille lõpetas ainealaste kiituskirjadega. Alatest 2010. aastast õpib Tartu Ülikooli Loodus- ja tehnoloogiteaduskonnas (LOTE) füüsika erialal.
Juba kooli ajal paistis Roland silma teadmistega loodusteaduste vallas: 2006. aastal osales rahvusvahelisel loodusteaduste olümpiaadil Brasiilias; 2008. aastal Küprosel toimunud Euroopa loodusteaduste olümpiaadil (EUSO), kus sai hõbemedali; 2009. ja 2010. aastatel osales Mehhikos ja Horvaatias toimunud rahvusvahelisel füüsikaolümpiaadil (IPhO), mõlemal korral sai aukirja.
Hugo Alfvén

Looming

Hugo Alfvén on kirjutanud viis sümfooniat, kolm Rootsi rapsoodiat, sümfoonilised poeemid "Jaaniöö metsas" ja "Mäekuningas", kaks balletti, viiuli- ja klaveripalad, 12 kantaati, koori- ja soololaule.
Tema loomingust on tuntud "Rootsi polka" ja "Karjasetüdruku tants".

Rootsi rapsoodia nr 1 "Midsommarvaka"

Teos ilmus trükis 1903. aastal. Helilooja sai teose loomise idee Stockholmi saarestikus veedetud aastatest. Südasuvised öised tantsupeod oma kirevuse ja lõbusa meeleoluga, romantika ja värvide mänguga, õnnelikud inimesed ja imeline loodus ongi selle rapsoodia sisuks. Helilooja kasutas siin rahvaviise, töödeldes neid erineval viisil.
Teosest peegeldub valgete ööde eriline meeleolu, mis väljendub põhjamaa inimese hinges vallanduva rõõmuna südasuvisel ajal.
Aara (ühendus)

Trükised

Ajaleht "Solvaja" - Huumoriühenduse "Aara" reklaami-ja naljaleht, Tallinn, ilmus 27. novembril 1989. Toimetajateks Vladislav Koržets ja Priit Aimla. Esimene number jäi ka viimaseks
Como (Colorado)

Como on asula Parki maakonnas Colorado Ameerika Ühendriikides. Como on ajalooline raudtee asula.
Usutavasti andisid asulale nime kaevurid, kes sellel alal töötasid, Itaalia linna Como järgi. Linnas asub palju alaloolisi hooneid ning linn sarnaneb kummituslinnaga, aga elanikkond on siiski umbes 20.
Como asub 9813 jala (2991 meetri) kõrgusel üle merepinna.
Türeoidperoksidaas

Türeoidperoksidaas ehk EC 1.11.1.8 (lüh TPO) on paljudes kilpnäärmehormoonide sünteesireaktsioonides osalev ensüüm.
Inimese türeoidperoksidaas katalüüsib kilpnäärmehormoonide biosünteesi. 
Hashimoto türeoidiidi ja Gravesi tõvega patsientidel käitub türeoidperoksidaas autoantigeenina. 
Ensüümi kodeerib TPO-geen ja TPO-geenimutatsioone, seni teatakse rohkem kui 80 mutatsiooni, seostatakse valdavalt kaasasündinud kilpnäärme alatalitluse vormi kilpnäärme düshormogeneesiga ja selle peamiseks põhjuseks on defektne türeoidperoksidaas.
Sophie Caldwell

Sophie Shuell Caldwell (sündinud 22. märtsil 1990 Rutlandis Vermonti osariigis) on USA murdmaasuusataja.
Caldwell osales maailmakarikasarja etapil esimest korda 2012. aasta detsembris Québecis vabatehnikasprindis. Esikümnesse jõudis ta esimest korda 15. detsembril 2013 Davoses vabasprindis. Esimest korda jõudis ta poodiumile 1. märtsil 2013 Lahtis vabatehnikasprindis.
Esimese võidu MK-sarjas sai ta 2016. aasta Tour de Ski sprindietapil 5. jaanuaril Oberstdorfis. Ta sai sellega esimeseks ameeriklannaks, kes on MK-sarjas võitnud klassikaetapi.
2013. aasta maailmameistrivõistlustel Val di Fiemmes saavutas Caldwell klassikasprindis 20. koha. 2014. aasta taliolümpiamängudel Sotšis oli ta vabasprindis kuues. 2015. aasta maailmameistrivõistlustel Faluns oli ta klassikasprindis kümnes.
Tema onu Tim Caldwell ja vanaisa John Caldwell on samuti taliolümpiamängudel osalenud.
Aive

Aive on eesti naisenimi.
Hõbejodiid

Hõbejodiid on sool, mille valem on AgI.
Hõbejodiid on kollase värvusega fototundlik vees väga raskelt lahustuv kristalliline tahkis. Hõbejodiidi sulamistemperatuur on 558 °C, keemistemperatuur 1506 °C ning tihedus 5675 kg/m³. Hõbejodiidi lahustuvus vees 20 °C juures on 3*10⁻⁶ g/l.
Hõbejodiidi ei peeta ohtlikuks aineks.
Hõbejodiidi kasutatakse muu hulgas fotograafias, meditsiinis antiseptikuna ning kunstlike sademete tekitamiseks.
Hõbejodiidil ja jääl on sarnane kristalli kuju. Kui hõbejodiidi pilvedesse pihustada, siis moodustavad tema kristallid kondensatsioonituumad, mille ümber veeaur kondenseerub, ning neist tekivad vihmapiisad või lumekristallid.
Albert Gustaf Dahlman

Albert Gustaf Dahlman (sündinud Anders Gustaf Dalman, 17. veebruar 1848 Norberg – 30. juuli 1920 Stockholm) oli viimane Stockholmi timukas 1885. aastast kuni surmani.
Alates 1887. aastast oli ta ainus Rootsis tegutsev timukas. Ta sooritas kuus hukkamist, sealhulgas viis kirvega ja ühe giljotiiniga, viimase 23. novembril 1910. Pärast tema surma kaotati Rootsis surmanuhtlus.
Kavaiisu keel

Piirkond

Kavaiisu keelt kõneldakse põhiliselt USAs Lõuna-Californias, täpsemalt Mojave kõrbe Tehachapi-Mojave piirkonnas. . 
Keelekood (ISO 639-3): xaw

Kõnelejate arv

Erinevates allikates andmed varieeruvad. 2013. aasta seisuga oli järel vaid 3 üle 60-aastast inimest, kes kavaiisu keelt ladusalt kasutada mõistavad.

Kirjaviis

Keele säilitamiseks ja paremaks õpetamiseks on kasutusele võetud ladina tähestikul põhinev kirjaviis.

Taaselustamine

Kavaiisu keele päästmisega on viimastel aastatel väga aktiivselt ning edukalt tegelema hakatud. Arvestades asjaolu, et seda keelt emakeelena kõnelevaid inimesi oli 2013. aasta seisuga alles kolm, on kättesaadavat materjali selle keele õppimiseks suhteliselt palju, sealhulgas (lisaks mitmele ilmunud õpikule koos CD-materjalidega) ka YouTube’i videod . 
Kavaiisu keel oli 1994. aastaks väga suures väljasuremise ohus. Üleüldse oli tollal kõnelejaid kokku kahekümne ringis. Tänaseks on olukord eeskätt tänu keeleuurijaile Julie Turnerile, Harold Williamsile, Alan P. Garfinkelile ja nende 2002. aastal loodud kavaiisu keele ja kultuuri keskusele Californias [Kawaiisu Language & Cultural Center] väga palju paranenud.
Aegjärkne raie

Aegjärkne raie on üks turberaie alaliike, mille eesmärgiks on uue metsapõlve väljakasvatamine vana metsa turbe all. 
Aegjärkset raiet kasutatakse puistutes, kus lageraie on vastunäidustatud ja kus soovitakse säilitada olemasolevat antud kasvukohale sobivat elujõulist metsauuendust või kus on head eeldused elujõulise loodusliku uuenduse tekkeks. Aegjärkse raiega raiutakse puid järk-järgult kogu raielangi ulatuses hajusalt, esimeste raiejärkudega osa puid kasvama jättes, kusjuures raie teostatakse  paarikümne aasta jooksul, Eesti oludes kahe kuni kolme võttega. Aegjärkne raie sobib peamiselt varjusallivate puuliikidega (Eesti oludes kuusk) uuenemiseks, sest ühtlase ülepinnalise harvendamise tulemusena ei pruugi esimese raiejärgu järel tekkida valgusnõudlikumate liikidega uuenemiseks sobivaid tingimusi.
Aegjärgse raie eeliseks on see, et see võib aidata kokku hoida metsakultiveerimise kulusid ning soodustada kohaliku genofondiga puude looduslikku uuenemist. Positiivseks võib lugeda ka seda, et aegjärkse raiega ei teki väga järsku üleminekut metsast lagedaks alaks, mis on teatud maastikuvaadetega harjunud inimestele vastuvõetavam kui väga järsk üleminek lageraie järel.
Aegjärkse raie puudusena muutub mets eriti pärast eelviimast raiejärku sageli väga tormihellaks ja seal võib esineda märkimisväärseid tormikahjustusi, eriti siis, kui metsa ei ole nooremas eas hooldus- ja harvendusraietega majandatud või kui tegemist on liigniiske kuusikuga. Viljakamates kasvukohatüüpides võib aegjärkne raie soodustada ka maapinna kamardumist, mis hakkab takistama metsauuenduse teket. Mitmes raiejärgus raiumine soodustab ka juuremädanike (eeskätt juurepess) levikut ning on majanduslikult ebaefektiivsem (sh põhjustab lageraiega võrreldes raiutud tihumeetri kohta suuremat keskkonnasaastamist). Aegjärgse raie puuduseks on ka see, et viimase raiejärguga kahjustatakse sageli olulisel määral esimese raiejärgu järel tekkinud metsauuendust.
Aegjärkset raiet on nimetatud ka hajaliraieks.
Lasumuselemendid

Lasumuselemendid on geoloogilise struktuuri ruumilist orientatsiooni iseloomustavad parameetrid.
Struktuuri, näiteks kihi või murrangu lasumuselementideks on rõhtsiht, kallakussuund ja kallakusnurk.
Lasumuselemente määratakse geoloogilise kompassiga.
Johannes Monrad Aagaard

Johannes Monrad Aagaard (29. aprill 1928 Horsens – 23. märts 2007) oli norra teoloog.
Ta oli kooliinspektor Samuel Monrad Aagaardi ja Laura Katrine Nielsine Camilla Dueholmi poeg.
Ta kaitses 1967 doktorikraadi tööga "Mission, Konfession, Kirche". Ta oli Århusi Ülikooli õppejõud (1959–1995 lektor ja dotsent, 1995–1998 misjoniteoloogia professor. Aastatel 1973–2003 oli ta Dialogcentreti esimees.
Ta on kirjutanud raamatuid kristlusest ja religioossusest ning guruismist, joogast, reinkarnatsioonist jm.

Isiklikku

9. juulil 1954 abiellus ta Anna Marie Rasmusseniga. Neil sündisid lapsed Pernille (1958) ja Morten (1962).
Külaasundus

Külaasundus (vene keeles сельское поселение) on 3. järgu haldusüksus ja kohaliku maaomavalitsuse üksus Venemaal.
Külaasundus koosneb ühest või mitmest maa-asulast (alevik, küla, staniitsa, talu, kišlakk, auul jms).
Külaasundused kuuluvad munitsipaalrajoonide koosseisu.
Venemaal oli 2010. aastal 19 591 külaasundust. 1. jaanuari 2016 seisuga oli külaasundusi 18 177.
Harriet Toompere

Isiklikku

Ta on näitlejate Hendrik Toompere ja Maie Toompere tütar. Tema vend on näitleja ja lavastaja Hendrik Toompere juunior. Ta elab koos näitleja Mait Malmsteniga, neil on kaks ühist poega Franz ja Hugo.
Moone (bioloogia)

Moone ehk metamorfoos ehk metaboolia on organismide arengu käigus toimuv põhjalik kuju ja eluviisi muutus. Moonet reguleerivad hormoonide vahendusel organismisisesed keerukad füsioloogilised protsessid.
Moondega organismid on paljud selgrootud ja osa selgroogseid (kalad, kahepaiksed).
Putukail eristatakse vaegmoonet ehk hemimetabooliat ja täismoonet ehk holometabooliat.
Rahvuskogu 18. valimisringkond

Rahvuskogu 18. valimisringkond asus Harjumaal. Sinna kuulusid Saku, Kurna, Rae, Nabala, Viimsi, Nehatu ja Naissaare vald.
Kandideerisid Kustav Kurg ja Vladimir Roopere. Kustav Kurg sai 2084 ja Vladimir Roopere 2037 häält, seega osutus 18. valimisringkonnast valituks Kustav Kurg.
Carl von Ossietzky

Carl von Ossietzky (3. oktoober 1889 Hamburg – 4. mai 1938 Berliin) oli radikaalne saksa patsifist, kes sai aastal 1935 Nobeli rahuauhinna.
Pärast seda, kui ta avaldas salajast teavet Saksamaa väidetavast Versailles' rahulepingu rikkumisest ja õhuvägede ülesehitamisest ning pilootide koolitamisest Nõukogude Liidus, mõisteti ta 1933. aastal süüdi riigireetmises ja spionaažis. Aastal 1990 algatas tema tütar Rosalinda von Ossietzky-Palm menetluse uuendamise, kuid Saksamaa ülemkohus 1992. aastal varasemat otsust ei muutnud.
Erich Raidna

Erich Raidna (aastani 1936 Müürman; 17. oktoober 1919 Tallinn – 15. aprill 2002) oli Eesti põllumajandusteadlane.

Elulugu

Erich Raidna oli töölise poeg. Lõpetas 1938 Jäneda Põllunduskeskkooli ja 1958 EPA agronoomiateaduskonna; põllumajanduskandidaat (1972, Eesti NSV TA Loomakasvatuse ja Veterinaaria Instituut), väitekiri "Veisekasvatuse arendamise küsimusi Põhja-Eesti tingimustes Harju rajooni materjalide alusel".
Osales 1941–45 Eesti Laskurkorpuses teises maailmasõjas. Oli 1945–47 Võrumaa Täitevkomitee Maaosakonna peaagronoom, 1950–52 Põllumajandusministeeriumi Valitsuse juhataja, 1952 Tartu oblasti Põllumajandusvalitsuse juhataja, 1953–55 Põllumajandusministeeriumi Peavalitsuse juhataja, 1955 Kose rajooni täitevkomitee esimees, 1955–58 põllumajandusministri asetäitja, 1958–62 Põllumajandusministeeriumi sovhooside peavalitsuse juhataja, 1962–73 Harju rajooni Kolhoosi- ja Sovhoositootmisvalitsuse juhataja, 1973–89 Eesti Maaviljeluse ja Maaparanduse Teadusliku Uurimise Instituudi (EMMI) katsemajandite ja seemnekasvatuse osakonna sektori juhataja ja vanemteadur.

Teadustöö

Tema uurimisvaldkonnad olid kevadise ja sügisese maaharimise, väetamise ja külvi kvaliteet, nende mõju teravilja-, kartuli- ja põldheinasaagile, kultuurrohumaade seisundi hindamine.
Erich Raidna avaldas 37 teadustrükist.
Finn Hågen Krogh

Finn Hågen Krogh (sündinud 6. septembril 1990 Altas) on Norra murdmaasuusataja.
2015. aasta maailmameistrivõistlustel Falunis tuli ta paarissprindis koos Petter Northugiga maailmameistriks.
2017. aasta maailmameistrivõistlustel Lahtis võitis ta teatesõidus kuldmedali ja suusavahetusega sõidus pronksmedali.
Nikolai tänav

Nikolai tänav on Pärnu südalinnas asuv tänav.
Nikolai ja Pika tänava nurgal asus Pärnu Nikolai kirik, mille järgi tänav on nime saanud.
Tänav kulgeb Pikast tänavast Supeluse tänavani, ristudes Malmö, Uue, Rüütli, Kuninga, Lõuna, Ringi, Esplanaadi ja Pärna tänavaga.
Supeluse tänavast teisel pool jätkub Nikolai tänav Karusselli tänavana, üle Pika tänava aga Põhja tänavana.

Kinnistud

Nikolai 3 asub Pärnu raekoda, milles tegutsevad Pärnu Linnavolikogu ja Pärnu Filharmoonia.
Nikolai 8 asub Pärnu Linnakodaniku Maja. Hoones on tegutsenud Pärnu Linnavalitsuse kultuuriosakond.
Nikolai 19 elas pikaaegne Pärnu linnaarst Jaan Kukk.
Nikolai 22 asub Pärnu Eliisabeti kirik.
Nikolai 26 (kinnistu katastritunnusega 62510:109:2450) asub Pärnu Tütarlaste Gümnaasiumi hoone, milles on tegutsenud Lydia Koidula nimeline Pärnu II Keskkool (praegune Pärnu Koidula Gümnaasium) ja Pärnu IX 8-klassiline kool (praegune Pärnu Vanalinna Põhikool).
Nikolai 27 asub Pärnu Kunstnike Maja. Hoones on tegutsenud Pärnu Muusikakool ja Eestimaa Kommunistliku Partei Pärnu Rajoonikomitee.
Nikolai 28 hoones elas arst, kirjanik ja kommunistlik poliitik Johannes Vares-Barbarus.
Pakri saared

Pakri saared (rootsi Rågöarna 'rukkisaared') on kaks saart – Suur-Pakri (11,6 km²) ja Väike-Pakri (12,9 km²) – Eesti loodeosas, koos väiksemate laidudega. Saarte pindala on kokku 24,7 km².
Mandri-Eestist eraldavad neid Kurkse väin ja Paldiski laht.
Administratiivselt kuuluvad saared alates 1947. aastast Paldiski linna koosseisu. 1939–1947 moodustasid saared Pakri valla, kus elas veel 1939. aastal 329 elanikku.
Suur- ja Väike-Pakri vahel asuvad Langgronne, Bjärrgronne ja Kappa saar.
Saartel asub Pakri maastikukaitseala, mis hõlmab lahustükke Väike- ja Suur-Pakri saare põhjaosas, saartevahelist merd, Kappa ja Bjärr-grånne saari ning Väike-Pakri lõunaosa.
Saarte järgi on nime saanud Pakri kihistu.
Vaegkuulmine

Vaegkuulmine (inglise hearing loss, hearing impairment, anacusis) on osaline või täielik võimetus kuulda. Inimest, kellel on (peaaegu) täielik võimetus kuulda, nimetatakse kurdiks.
AS Restor

AS Restor on aastast 1990 tegutsev Eesti ettevõte, mis teeb ehitamis-, rekonstrueerimis- ja restaureerimistöid.
Ettevõte on näiteks Tallinnas teinud ehitustöid mitme ehitusmälestise juures, näiteks Demini kaubamaja ja Raeapteek.
Ettevõtte käive 2015. aastal oli 4,46 miljonit eurot.
Air Astana

Air Astana on 2001. aastal loodud Kasahstani rahvuslik lennufirma, mille kodulennujaamad on Almatõ rahvusvaheline lennujaam ja Nursultan Nazarbajevi rahvusvaheline lennujaam. Firma loodi ühisettevõttena, kuuludes Kasahstani riigi investeerimisfondi Samruk-Kazyna (osalusega 51%) ja Briti rahvusvaheline kaitse-, julgeoleku- ja kosmosetööstusettevõttele BAE Systems PLC (osalusega 49%).  Ärilise eesmärgiga esmalend toimus 15. mail 2002. aastal.  Lennufirma IATA kood on KC ja ICAO kood on KZR.  Ettevõtte tunnuslause on "From the Heart of Eurasia".

Auhinnad

Skytrax'i auhinnaga pärjati Air Astana esimeseks 4-tärniliseks lennufirmaks Ida-Euroopas ja SRÜ riikides. Air Astana on tunnustatud seitse korda järjest parimaks lennufirmaks Kesk-Aasias ja Indias aastatel 2018, 2017, 2016, 2015, 2014, 2013 ning 2012. aastal võideti maailma lennufirma auhind. 2015. aastal saadi parima õhutranspordi turuliidri auhind. Lisaks võitis Air Astana 2018. aastal TripAdvisori Aasia piirkonna kategooria, reisija omavaliku auhinna. Mitmete teiste auhindade kõrval omab lennufirma Skytrax'i auhinda, mis saadi parima personaliteeninduse eest Kesk-Aasias ja Indias, võites 2013., 2014., 2015., 2016. ja 2017. aastal.
Tartu tammik

Tartu tammik on haljasala, mis asub Tartus Ihaste linnaosas Lammi tänava, Nõlvaku tänava ja Pallase puiestee ristmiku ääres.
Tammik avati 14. septembril 2007.
Tammikus hakkavad kasvama Tartule tähtsate inimeste, linna aukodanike, linnapeade, Tartu sõpruslinnade esindajate, tähtsate külaliste jt. istutatud tammepuud. Tammikus on üleval infotahvel, millel on kirjas tammede istutajate nimed.
Aadu Külaots

Aadu Külaots (kuni 1926. aastani Aadu Küllaotsa; 4. aprill 1891 Raikküla vald, Harjumaa – surma aeg ja koht teadmata) oli Eesti kohtunik.
Ta õppis aastail 1925–1931 (lõpetas) Tartu Ülikooli õigusteaduskonnas.
Aadu Külaots oli aastail 1912–1915 ja 1918–1919 Tallinna-Haapsalu Rahukogu kantseleiametnik, 1921–1932 Kohtupalati kriminaalosakonna ametnik, 1932–1935 kohtuameti kandidaat, alates 1935. aastast Paide jaoskonnakohtunik.
1944. aastal põgenes ta Saksamaale, kust siirdus 1949. aastal USA-sse.
Räpina Aianduskool

Uus koolihoone

30. augustil 2012 avati renoveeritud õppehoone. Renoveerimiseks kulus 5,2 miljonit eurot, millest 4,3 miljonit andis Euroopa Liit.
Projekteerimist alustati 2010. aastal ja hoone peaks lõplikult valmima 2013. aastaks.
Renoveerimistööde käigus laiendati raamatukogu, ehitati uus 70-kohaline seminariruum ja kaasajastati põhjalikult küttesüsteem. Majal on A-energiatähis. Maja sai uue välisilme ning ka siseruumid kaasajastati. Pea igas klassis on projektor ja arvuti. Kaasajastamise käigus soetati ka klassitäis Apple iMaci arvuteid, millega saavad õpilased õppida joonestusprogramme ja pilditöötlust. 
2013. aastal jõudis lõpule ka Sireli tänava õpilaskodu renoveerimine.
20. jaanuaril 2013 anti aianduskoolile nimetus "Energiasäästlik kaunis kodu 2012".
Aivar Ots

Aivar Ots (9. juuni 1962 Tallinn – 14. veebruar 2018) oli eesti võistlustantsija ja tantsuõpetaja.
Ta lõpetas 1980. aastal Tallinna 4. Keskkooli. 
1972. aastal alustas ta tantsuõpinguid, tema treenerid olid hiljem Tamara ja Aavo Lossmann. Ta tuli koos oma õe Eve Endiga aastatel 1978, 1979 ja 1981 standardtantsudes Eesti NSV meistriks.  
Hiljem tegutses tantsuõpetaja ja -treenerina ning võistluste organisaatorina.